[Clemens Episcopus servus servorum Dei, dilectis filiis Hugoni Abbati Cluniacensis Monasterii, ejusque fratribus tam præsentibus, quàm futuris regularem vitam professis salutem et Apostolicam benedictionem. Gloriosa et admirabilis divinæ providentia Majestatis ad hoc diversos gradus et ordines in Ecclesia sua constituit, ut dum inferiores superioribus debitam obedientiam et reverentiam exhiberent, una fieret ex diversitate connexio, et ordinabiliter gereretur officiorum administratio singulorum. Sicut sanctæ filii obedientiæ in sinu matris Ecclesiæ gratiosæ consolationis uberibus confovendi sunt, ita rebelles et elati, qui per molestiam suam quasi peccatum ariolandi et idolatriæ scelus incurrunt, severitatis Ecclesiasticæ disciplinis sunt arctioribus coërcendi. Balmense itaque Monasterium, quod per fratres inibi congregatos et odore bonæ opinionis, et religionis decore splendescere ac florere debuerat; quia veterem hominem cum suis actibus sequebantur, in peccatis eorum diabolo suadente contabuit. Unde tam in spiritualibus quàm temporalibus miserabiliter fuerat imminutum, cum autem placuit ei, qui ab æterno cuncta disponit, ut tantis malis finem imponeret, et locum ipsum ad obsequium suum misericorditer revocaret, facies eorumdem fratrum implere ignominia voluit, ut per hoc nomen suum inquirerent, et ad viam rectitudinis inviti etiam remearent. Hæc itaque justitia præeunte, felicis recordationis Eugenius Papa prædecessor noster prædictum Balmense Monasterium, cum omnibus pertinentiis suis Cluniacensi Ecclesiæ in perpetuum statuit possidendum, et privilegii sui munimine confirmavit, Nos itaque ejusdem Eugenii et Vrbani Romanorum Pontificum prædecessorum nostrorum vestigiis inhærentes, præfatum Monasterium, sicut illud justè et pacificè possidetis, cum omnibus, quæ in præsentiarum justè et Canonicè possidet, aut infuturum justis modis præstante Domino poterit adipisci, vobis et Ecclesiæ vestræ per vos auctoritate Apostolica confirmamus, et præsentis scripti privilegio communimus. Hac videlicet ratione, ut ordo Monasticus ibi secundùm institutionem Cluniacensem semper futuris temporibus inviolabiliter observetur, et pro rebellione, contumacia, et offensa, quam Balmensis Monasterii Abbas et fratres adversus sanctam Romanam exercuerunt Ecclesiam, quicumque regimen in eodem loco per vos pro tempore obtinuerit, numquam Abbatis sed Prioris nomen tantummodò sortiatur. Decernimus ergò ut nulli omninò hominum fas sit præfatum Monasterium temerè perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione ac sustentatione concessa sunt, usibus omnimodis profutura, salva nimirum Apostolicæ sedis auctoritate. Si qua igitur in futurum Ecclesiastica sæcularisve, persona hanc nostræ constitutionis paginam sciens, contra eam temerè venire tentaverit, secundò, tertióve commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore et Sanguine Dei et Domini Redemptoris nostri Jesu Christi aliena fiat, atque in extremo examine districtæ subjaceat ultioni. Cunctis autem eidem loco sua jura servantibus sit pax Domini nostri Jesu Christi, quatinus et hic fructum bonæ actionis percipiant, et apud districtum Judicem præmia æternæ pacis inveniant. Amen. Amen. Amen. Ego CLEMENS Catholicæ Ecclesiæ Episcopus. Ego Theobaldus Hostiensis et Veliterrensis Episcopus. Ego Joannes Presb. Card. tit. S. Marci. Ego Laborans Presbyter Card. S. Mariæ trans Tiberim tit. Calixti. Ego Albinus Presbyter Card. tit. S. Crucis in Jerusalem. Ego Melior Presbyter Card. SS. Joannis et Pauli tit. Pammachii. Ego Hiacinthus Diaconus Cardinalis S. Mariæ in Cosmedin. Ego Octavianus SS. Sergii et Bacchi Diaconus Card. Ego Soffredus S. Mariæ in via lata Diaconus Card. Ego Petrus S. Nicolai in Carcere Tulliano Diaconus Card. Ego Radulphus S. Georgii ad velum aureum Diaconus Card. Datum Laterani per manum Mosi Lateranensis Canonici vices agentis Cancellarii V. Kalendas Martii, Indictione VI. Incarnationis Dominicæ anno M. C. LXXXVIII. Pontificatus verò Domni Clementis Papæ III. anno primo.]